CELEX: 52018PC0261
Language: ro
Date: 2018-05-08
Title: Propunere de DIRECTIVĂ A CONSILIULUI de modificare a Directivelor 2006/112/CE și 2008/118/CE în ceea ce privește includerea comunei italiene Campione d´Italia și a apelor italiene ale lacului Lugano în teritoriul vamal al Uniunii și în domeniul de aplicare teritorială al Directivei 2008/118/CE

COMISIA EUROPEANĂ
            Bruxelles, 8.5.2018
            COM(2018) 261 final
            2018/0124(CNS)
            Propunere de
            DIRECTIVĂ A CONSILIULUI
            de modificare a Directivelor 2006/112/CE și 2008/118/CE în ceea ce privește includerea comunei italiene Campione d´Italia și a apelor italiene ale lacului Lugano în teritoriul vamal al Uniunii și în domeniul de aplicare teritorială al Directivei 2008/118/CE
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               La cererea Italiei, comuna italiană Campione d´Italia și apele italiene ale lacului Lugano ar trebui incluse în teritoriul vamal al UE și în teritoriul Uniunii pentru care se aplică Directiva 2008/118/CE a Consiliului privind regimul general al accizelor
                  1
                (denumită în continuare „Directiva privind accizele”). Localizarea geografică a celor două teritorii ca enclave italiene pe teritoriul Elveției a justificat, de-a lungul timpului, excluderea lor din teritoriul vamal al UE, însă Italia consideră că această excludere nu mai este necesară, în special dat fiind faptul că, în prezent, Elveția dorește să le includă în teritoriul său vamal. Prin urmare, Italia solicită ca aceste două teritorii să fie incluse în teritoriul vamal al UE și în teritoriul Uniunii pentru care se aplică Directiva privind accizele. Ea propune ca această modificare să se aplice de la 1 ianuarie 2019.
            
            
               Italia consideră că includerea comunei italiene Campione d´Italia și a apelor italiene ale lacului Lugano în teritoriul vamal al UE și în domeniul de aplicare al Directivei privind accizele nu este incompatibilă cu menținerea aplicării unui regim fiscal special privind taxa pe valoarea adăugată și, în special, cu excluderea în continuare a acestor teritorii din domeniul de aplicare teritorială al Directivei 2006/112/CE privind sistemul comun al taxei pe valoarea adăugată 
                  2
                (denumită în continuare „Directiva TVA”). Acest lucru este esențial pentru a asigura condiții de concurență echitabile, având în vedere contextul economic din teritoriile elvețiene din vecinătate, prin aplicarea unui sistem local de impozitare indirectă concordant cu taxa pe valoarea adăugată din Elveția. Includerea acestor teritorii în teritoriul vamal al UE și în teritoriul Uniunii pentru care se aplică Directiva privind accizele presupune, așadar, o simplă modificare formală a Directivei TVA, prin care teritoriile în cauză ar fi mutate de la articolul 6 alineatul (2) (teritorii care nu fac parte din teritoriul vamal al UE excluse din domeniul de aplicare teritorială al Directivei TVA) la articolul 6 alineatul (1) (teritorii care fac parte teritoriul vamal al UE excluse din domeniul de aplicare teritorială al Directivei TVA).
            
            
               Propunerea de modificare a Directivei privind accizele și a Directivei TVA este strâns legată de modificarea Codului vamal al Uniunii. În consecință, aceste modificări ar trebui să se aplice de la aceeași dată. Pentru a se asigura o mai bună gestionare și organizare administrativă, Italia a subliniat că aceste modificări vor trebui să intre în vigoare la data de 1 ianuarie de după adoptarea lor și, în orice caz, nu înainte de 1 ianuarie 2019.
            
            
               •Coerența cu alte domenii de politică ale Uniunii
            
            
               
                  Modificările Directivei privind accizele și ale Directivei TVA constituie o consecință a modificărilor aduse Regulamentului (UE) nr 952/2013
                     3
                   de stabilire a Codului vamal al Uniunii.
               
            
            
               2.TEMEIUL JURIDIC, SUBSIDIARITATEA ȘI PROPORȚIONALITATEA
            
            
               •Temeiul juridic
            
            
               
                  Articolul 113 din Tratatul privind funcționarea Uniunii Europene. În temeiul acestui articol, Consiliul, hotărând în unanimitate în conformitate cu o procedură legislativă specială și după consultarea Parlamentului European și a Comitetului Economic și Social, adoptă dispozițiile referitoare la armonizarea normelor statelor membre în domeniul impozitării indirecte.
               
            
            
               •Subsidiaritatea (în cazul competențelor neexclusive)
            
            
               
                  Se armonizează domeniul de aplicare geografic al Directivei privind accizele și al Directivei TVA. Statele membre nu pot aplica un alt domeniu de aplicare geografic.
               
            
            
               •Proporționalitatea
            
            
               
                  Modificarea propusă nu depășește ceea ce este necesar pentru a aborda aspectele în cauză și pentru a atinge, în acest fel, obiectivele din tratat referitoare la o funcționare corespunzătoare și eficientă a pieței interne.
               
               
                  Prezenta propunere respectă principiile proporționalității, astfel cum sunt prevăzute la articolul 5 alineatul (4) din Tratatul privind Uniunea Europeană.Modificarea se bazează pe o decizie politică a guvernului italian. Ea nu are niciun impact asupra altor state membre.
               
            
            
               •Alegerea instrumentului
            
            
               
                  Directivă a Consiliului.
               
            
            
               •Documentele explicative (în cazul directivelor)
            
         
         
            
               Nu este necesar ca notificarea măsurilor de transpunere de către statele membre să fie însoțită de un document care să explice relațiile dintre componentele directivei, pe de o parte, și părțile corespondente ale instrumentelor naționale de transpunere, pe de altă parte, deoarece modificările se referă la o singură dispoziție atât din Directiva privind accizele, cât și din Directiva TVA.
            
            
               2018/0124 (CNS)
            
            
               Propunere de
            
            
               DIRECTIVĂ A CONSILIULUI
            
            
               de modificare a Directivelor 2006/112/CE și 2008/118/CE în ceea ce privește includerea comunei italiene Campione d´Italia și a apelor italiene ale lacului Lugano în teritoriul vamal al Uniunii și în domeniul de aplicare teritorială al Directivei 2008/118/CE
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 113,
            
            
               având în vedere propunerea Comisiei Europene,
            
            
               după transmiterea proiectului de act legislativ către parlamentele naționale,
            
            
               având în vedere avizul Parlamentului European
                  4
               ,
            
            
               având în vedere avizul Comitetului Economic și Social European
                  5
               ,
            
            
               hotărând în conformitate cu o procedură legislativă specială,
            
            
               întrucât:
            
            
               (1)În scrisoarea sa din 18 iulie 2017, Italia a solicitat includerea comunei italiene Campione d’Italia și a apelor italiene ale lacului Lugano în teritoriul vamal al Uniunii, astfel cum este definit în Regulamentul (UE) nr. 952/2013 al Parlamentului European și al Consiliului
                  6
               , precum și în domeniul de aplicare teritorială al Directivei 2008/118/CE a Consiliului
                  7
                în ceea ce privește accizele, lăsând totodată teritoriile respective în afara domeniului de aplicare teritorială al Directivei 2006/112/CE a Consiliului
                  8
                în ceea ce privește taxa pe valoarea adăugată.
            
            
               (2)Comuna italiană Campione d’Italia, o enclavă italiană pe teritoriul Elveției, și apele italiene ale lacului Lugano ar trebui incluse în teritoriul vamal al Uniunii deoarece motivele istorice care justificau excluderea acestor teritorii, cum este izolarea lor și dezavantajele economice, nu mai sunt pertinente. Din aceleași motive, respectivele teritorii ar trebui să fie incluse în domeniul de aplicare teritorială al Directivei 2008/118/CE.
            
            
               (3)Cu toate acestea, Italia dorește să continue excluderea acestor teritorii din domeniul de aplicare teritorială al Directivei 2006/112/CE privind sistemul comun al taxei pe valoarea adăugată, întrucât acest lucru este esențial pentru menținerea unor condiții echitabile de concurență între operatorii economici stabiliți în Elveția și cei stabiliți în comuna italiană Campione d’Italia, prin aplicarea unui regim local de impozitare indirectă concordant cu regimul taxei pe valoarea adăugată din Elveția.
            
            
               (4)Modificările aduse Directivelor 2006/112/CE și 2008/118/CE sunt strâns legate de modificarea Regulamentului (UE) nr. 952/2013
                  9
                în ceea ce privește domeniul de aplicare teritorială al teritoriului vamal al Uniunii. Prin urmare, măsurile naționale de transpunere referitoare la respectivele modificări ar trebui să se aplice de la aceeași dată ca și modificarea Regulamentului (UE) nr. 952/2013.
            
            
               (5)Prin urmare, Directivele 2006/112/CE și 2008/118/CE ar trebui modificate în consecință,
            
            
               ADOPTĂ PREZENTA DIRECTIVĂ:
            
            
               Articolul 1
            
         
         
            
               Directiva 2006/112/CE se modifică după cum urmează:
            
            
               1.
                     La articolul 6 alineatul (1) se adaugă literele (f) și (g), după cum urmează:
            
            
               „(f)
                     Campione d’Italia;
            
            
               (g)
                     apele italiene ale lacului Lugano.”
            
            
               2.
                     La articolul 6 alineatul (2), literele (f) și (g) se elimină.
            
            
               Articolul 2
            
            
               Directiva 2008/118/CE se modifică după cum urmează:
            
            
               1.
                     La articolul 5 alineatul (3), literele (f) și (g) se elimină.
            
            
               Articolul 3
            
            
               (1)Statele membre adoptă și publică, până la 31 decembrie 2018 cel târziu, actele cu putere de lege și actele administrative necesare conformării cu prezenta directivă. Statele membre comunică de îndată Comisiei textul acestor acte.
            
            
               Ele aplică aceste acte începând de la 1 ianuarie 2019.
            
            
               Atunci când statele membre adoptă aceste acte, ele cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.
            
            
               (2)Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă.
            
            
               Articolul 4
            
            
               Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Articolul 5
            
            
               Prezenta directivă se adresează statelor membre.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        Directiva 2008/118/CE a Consiliului din 16 decembrie 2008 privind regimul general al accizelor și de abrogare a Directivei 92/12/CEE (JO L 9, 14.1.2009, p. 12).
               
               
                  
                     (2)
                  
                        Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (JO L 347, 11.12.2006, p. 1).
               
               
                  
                     (3)
                  
                        Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (JO L 269, 10.10.2013, p. 1).
               
               
                  
                     (4)
                  
                        JO C , , p. .
               
               
                  
                     (5)
                  
                        JO C , , p. .
               
               
                  
                     (6)
                  
                        Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (JO L 269, 10.10.2013, p. 1).
               
               
                  
                     (7)
                  
                        Directiva 2008/118/CE a Consiliului din 16 decembrie 2008 privind regimul general al accizelor și de abrogare a Directivei 92/12/CEE (JO L 9, 14.1.2009, p. 12).
               
               
                  
                     (8)
                  
                        Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (JO L 347, 11.12.2006, p. 1).
               
               
                  
                     (9)
                  
                        Astfel cum a fost modificat prin Regulamentul (UE) nr. XXX